Diari Oficial de la Generalitat Valenciana


Sumari del DOGV 9890, del 11-07-2024 (2024/6794)

RESOLUCIÓ de 8 de juliol de 2024, del conseller d'Educació, Universitats i Ocupació, per la qual es convoquen subvencions al transport universitari en la Comunitat Valenciana per al curs acadèmic 2023-2024.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9890

Data del DOGV
:   11-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6794

CVE
:   DGLC-X-0891-8300

Data del document
:   08-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * transport escolar
    * universitat

ÍNDEX

Títol I. Subvenció

Article 1r. Objectiu

Article 2n. Entitats beneficiàries

Article 3r. Finançament

Article 4t. Naturalesa i quantitat de la subvenció

Article 5t. Criteris de concessió

Títol II. Requisits

Article 6t. Requisits generals exigibles

Títol III. Regles de procediment

Article 7m. Model de sol·licitud i documentació adjunta

Article 8u. Termini i lloc de presentació de les sol·licituds

Article 9é. Instrucció del procediment

Article 10m. Proposta de concessió i denegació de les subvencions

Article 11é. Termini de resolució i notificació

Article 12é. Obligacions dels beneficiaris de la subvenció

Títol IV. Justificació i pagament de les subvencions

Article 13é. Justificació i pagament

Article 14é. Recursos

Article 15é. Entrada en vigor

Mitjançant l’Orde 3/2019, de 31 de gener, de la Conselleria d’Educació, Investigació, Cultura i Esport, es van aprovar les bases reguladores per a la concessió de subvencions al transport universitari a la Comunitat Valenciana (DOGV 8482, 08.02.2019).

Dins de l’escenari econòmic inflacionista actual, s’han estat aprovant determinades mesures per a reduir les tarifes dels títols de transport públic de viatgers i, en particular, s’han implantat abonaments gratuïts per a jóvens menors de 31 anys, que abasten tot el curs universitari 2023-2024, a l’empara del Decret llei 8/2023, de 28 de juliol, del Consell, pel qual es van establir obligacions als operadors de transport públic col·lectiu terrestre per a la gratuïtat temporal per als jóvens menors de 31 anys en els serveis públics de transport per carretera competència de la Generalitat (DOGV núm. 9651, de 31.07.2023), i del Decret llei 14/2023, de 19 de desembre, del Consell, pel qual es van prorrogar les reduccions temporals de les tarifes en els serveis públics de transport competència de la Generalitat en 2024 per un període de sis mesos; i es modifica l’article 51.3.c, apartat quart de la disposició addicional novena i la disposició transitòria vint-i-quatrena del text refós de la Llei d’ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, en relació amb la tramitació dels projectes territorials estratègics (PTE) i les DICS de regularització (DICR) (DOGV núm. 9751, de 22.12.2023).

Atés que la pràctica totalitat dels destinataris últims del transport universitari són menors de 31 anys, no resultarà possible que les empreses dedicades al transport públic regular d’ús general, ni les altres entitats que tinguen concertat o contractat el transport universitari amb estes empreses, perceben ajudes en esta convocatòria per ser concurrent amb els ingressos que percebran en concepte d’indemnització per la reducció d’ingressos per gratuïtat temporal per a jóvens menors de 31 anys, en aplicació del que es disposa en el Decret llei 8/2023, de 28 de juliol i el Decret llei 14/2023, de 19 de desembre, del Consell, esmentats.

Així mateix, en esta circumstància, és necessari establir en esta convocatòria un límit màxim de gasto subvencionable en relació amb els costos i els ingressos que tindria en el mercat una empresa en circumstàncies normals de productivitat i organització. Per a determinar-lo, el Servei de Gestió del Transport Públic i Coordinació Intermodal, de la Direcció General de Transport i Logística, va emetre un informe el 10 d’abril de 2024.

D’acord amb la doctrina constitucional aplicable a l’àmbit educatiu universitari, esta convocatòria preveu la totalitat de rutes del servei de transport universitari que dona accés als diferents campus de les universitats integrants del Sistema universitari Valencià.

D’acord amb l’apartat 4.b de l’article 160 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, resolc:

**TÍTOL I**

**Subvenció**

*Article primer. Objectiu*

Convocar, per al curs acadèmic 2023-2024, les subvencions al transport universitari a la Comunitat Valenciana, regulades en l’Orde 3/2019, de 31 de gener, de la Conselleria d’Educació, Investigació, Cultura i Esport, per la qual s’aproven les bases reguladores per a la concessió de subvencions al transport universitari a la Comunitat Valenciana (DOGV núm. 8482, de 08.02.2019).

*Article segon. Entitats beneficiàries*

Podran sol·licitar esta subvenció les entitats següents: les associacions d’estudiants universitaris; les cooperatives de consumidors i usuaris l’objecte dels quals siga el transport d’alumnat universitari; els ajuntaments, i subsidiàriament, per a les rutes on no concórreguen alguna d’estes entitats, les empreses de transport públic regular permanent d’ús general.

Queden excloses les empreses en crisi definides en les directrius comunitàries sobre ajudes estatals de salvament i de reestructuració d’empreses no financeres en crisi (DOUE C 249, de 31.07.2014).

*Article tercer. Finançament*

Les subvencions que esta convocatòria conté es concediran per un import global màxim de 473.000,00 euros, amb càrrec a l’aplicació pressupostària D29595514.422E00.4, programa pressupostari 422E00 Universitat i estudis superiors, línia de subvenció S0226, Transport de l’alumnat universitari, inclosa en la Llei de pressupostos de la Generalitat per a 2024.

*Article quart. Naturalesa i quantia de la subvenció*

1. Les entitats previstes en l’article segon d’esta convocatòria que hi vullguen participar hauran de presentar una sol·licitud de subvenció de manera telemàtica, per a cada ruta, considerades com el trajecte que hi ha entre la població d’origen i el campus universitari de destinació de les universitats públiques valencianes. Les rutes podran incloure en l’itinerari, a més de la localitat d’origen de la ruta, altres localitats com a parades de la ruta que tinguen el mateix campus universitari com a destinació.

2. Quedaran excloses d’estes ajudes les rutes universitàries que es presten a l’empara de títols concessionals, siga quina siga la seua situació administrativa, les quals perceben indemnitzacions per la reducció d’ingressos per l’aplicació de la gratuïtat temporal per a jóvens menors de 31 anys, a l’empara del Decret llei 8/2023, de 28 de juliol, i del Decret llei 14/2023, de 19 de desembre, del Consell, esmentats en el preàmbul d’esta resolució, siga quina siga l’entitat beneficiària d’estes ajudes enumerada en l’article 2 d’esta convocatòria.

3. La subvenció consistirà en una ajuda al finançament del cost del servei de transport universitari corresponent al curs acadèmic 2023-2024. L’òrgan instructor determinarà la distribució del crèdit disponible per a la subvenció en l’exercici pressupostari de 2024 entre totes les rutes sol·licitades que complisquen els requisits que s’establixen en esta convocatòria.

4. En cap cas, l’import de les subvencions atorgades podrà arribar a una quantitat que, aïlladament o en concurrència amb subvencions d’altres administracions públiques, o d’altres ens públics o privats, així com altres ingressos o recursos, supere el cost de l’activitat de transport universitari a desenvolupar per les entitats que resulten beneficiàries en el curs acadèmic 2023-2024, incloses les indemnitzacions per la reducció d’ingressos per l’aplicació de la gratuïtat temporal per a jóvens menors de 31 anys, a l’empara del Decret llei 8/2023, de 28 de juliol, i el Decret llei 14/2023, de 19 de desembre, del Consell, siga quina siga l’entitat beneficiària d’estes ajudes segons el que es disposa en l’article 2 d’esta convocatòria.

A este efecte, s’entendrà per cost de transport universitari el que s’establix en l’informe de 10 d’abril de 2024, del Servei de transport públic, de la direcció general competent en matèria de transport, sobre les afeccions de la gratuïtat temporal per a jóvens menors de 31 anys, i que serà el resultat de multiplicar la distància quilomètrica km; el nombre d’estudiants Ne d’acord amb el que es preveu en l’article 8 de l’Orde 3/2019, de bases reguladores, i un coeficient de valor de 3,0387, que s’utilitzarà com a límit al gasto subvencionable en condicions de mercat, i que s’aplicarà en el repartiment de les subvencions a concedir que duga a terme l’òrgan instructor.

5. En el cas d’associacions d’estudiants, cooperatives de consumidors i usuaris i ajuntaments, tenint en compte que estes subvencions tenen per finalitat facilitar l’accés als centres universitaris de l’alumnat de poblacions de la Comunitat Valenciana allunyades d’estos, queden excloses de l’aplicació del principi d’incompatibilitat amb el mercat interior formulat en l’article 107 del Tractat de funcionament de la Unió Europea, i no és obligatori, per la pròpia naturalesa del beneficiari a qui van destinades, que es notifiquen a la Comissió Europea.

6. Respecte a les empreses de transport públic regular permanent d’ús general, poden ser beneficiàries d’estes subvencions ja que s’acullen al règim *de minimis*  previst en el Reglament (UE) 2023/2831 de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE L 2831, de 15.12.2023).

6.1. L’import total de les ajudes *de minimis*  concedides per un estat membre a una única empresa no excedirà els 300.000 euros durant qualsevol període de tres anys.

6.2. A efectes del Reglament (UE) 2023/2831, de la Comissió, es consideraran «única empresa» totes les empreses que tinguen, almenys, un dels vincles següents entre si:

a) Una empresa té la majoria dels drets de vot dels accionistes o socis d’una altra empresa.

b) Una empresa té dret a nomenar o revocar la majoria dels membres de l’òrgan d’administració, direcció o control d’una altra empresa.

c) Una empresa té dret a exercir una influència dominant sobre una altra en virtut d’un contracte subscrit amb esta o d’una disposició inclosa en els seus estatuts o en l’escriptura de constitució.

d) Una empresa, accionista o sòcia d’una altra, controla per si mateixa, en virtut d’un acord subscrit amb altres accionistes o socis de la segona, la majoria dels drets de vot dels accionistes o socis d’esta.

Les empreses que mantinguen qualsevol de les relacions previstes en les lletres de la a a la d, a través d’una altra o d’altres empreses, també es consideraran una única empresa.

6.3 En el cas de fusions o adquisicions d’empreses, totes les ajudes *de minimis*  que s’hagen concedit anteriorment a qualsevol de les empreses que es fusionen es tindran en compte per a determinar si la concessió d’una nova ajuda *de minimis*  a la nova empresa o a l’empresa adquirent supera el límit màxim que establix l’apartat 6.1. Les ajudes *de minimis*  concedides legalment abans de la fusió o l’adquisició continuaran sent legals.

En cas que una empresa se separe en dos o més empreses independents, les ajudes *de minimis*  concedides abans de la separació s’assignaran a l’empresa que se n’haja beneficiat, que serà, en principi, l’empresa que assumisca les activitats per a les quals s’hagen concedit les ajudes *de minimis*. Si esta assignació no és possible, les ajudes *de minimis*  s’assignaran proporcionalment sobre la base del valor comptable del capital social de les noves empreses en la data efectiva de la separació.

6.4. No podran obtindre la condició de beneficiàries les empreses dels sectors enumerats en l’article 1 del Reglament (UE) 2023/2831 de la Comissió, de 13 de desembre de 2023.

6.5. Les ajudes *de minimis*  concedides d’acord amb el Reglament (UE) 2023/2831, de la Comissió, de 13 de desembre de 2023, es podran acumular amb les ajudes *de minimis*  concedides d’acord amb el Reglament (UE) 2023/2832, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea, a les ajudes *de minimis*  concedides a empreses que presten serveis d’interés econòmic general.

6.6. Les ajudes *de minimis*  concedides d’acord al Reglament (UE) 2023/2831, de la Comissió, de 13 de desembre de 2023, es podran acumular amb les ajudes *de minimis*  concedides d’acord amb el Reglament (UE) 1408/2013, de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola, i al Reglament (UE) 717/2014, de la Comissió, de 27 de juny de 2014, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i l’aqüicultura fins al límit màxim de 300.000 euros durant qualsevol període de tres anys.

6.7. Les ajudes *de minimis*, concedides en virtut del Reglament (UE) 2023/2831 de la Comissió, de 13 de desembre de 2023, no s’acumularan amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedix la intensitat d’ajuda o l’import d’ajuda més elevat que corresponga fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni es puguen atribuir a costos subvencionables específics es podran acumular a ajudes estatals concedides en virtut d’un reglament d’exempció per categories o una decisió adoptats per la Comissió.

*Article quint. Criteris de concessió*

Les subvencions es concediran a les entitats les sol·licituds de les quals reunisquen els requisits que s’establixen en esta convocatòria i la quantitat de la subvenció es determinarà proporcionalment en funció dels paràmetres següents: «distància quilomètrica», «ponderació sobre la distància» i «nombre d’estudiants» que li corresponga a cada una de les parades que faça en els diferents municipis que conformen la ruta.

El valor d’estos paràmetres estarà determinat pel resultat de l’aplicació del barem següent:

1. Distància quilomètrica km. És la distància entre les parades de la ruta sol·licitada i el campus universitari de destinació.

Quan la mateixa entitat sol·licitant presente diferents rutes amb el mateix campus universitari de destinació i alguna tinga un cens igual o inferior a deu estudiants universitaris, només es computarà en una el tram de recorregut en què la via siga coincident.

2. Ponderació sobre distància Pd. S’assignarà a cada parada que conforma la ruta un valor denominat ponderació amb la finalitat d’atorgar més pes a les distàncies superiors. Este valor es determinarà segons els criteris següents:

a) Si la distància des de les parades de la ruta al campus universitari de destinació es troba dins de l’interval 20-24 km, s’hi aplica una ponderació igual al nombre de km menys 15.

Pd = nre. km – 15

b) Si la distància des de les parades de la ruta al campus universitari de destinació es troba dins de l’interval 25-85 km, s’hi aplica una ponderació igual al nombre de km multiplicat per 0,20 més 5.

Pd = (nre. km x 0,20) + 5

c) Si la distància des de les parades de la ruta al campus universitari de destinació és superior a 85 km, s’hi aplica una ponderació igual a 22.

Pd = 22

3. Nombre d’estudiants Ne. És el nombre d’estudiants a qui es proporcionarà el servei. Es computa amb els criteris següents:

a) No es computarà el nombre d’estudiants en temps de trajecte superiors als 90 minuts, en distàncies inferiors als 20 km ni en distàncies superiors als 90 km.

b) Només es computarà fins a un màxim del 30 % del cens universitari en els municipis que disposen de mitjà de transport per ferrocarril de rodalia.

c) Només es computarà fins a un màxim del 30 % del cens universitari en els municipis el temps de trajecte dels quals, des de les parades de la ruta al campus universitari de destinació, siga d’entre 80 i 90 minuts.

d) Només es computarà fins a un màxim del 30 % del cens universitari per al cas de rutes sol·licitades per ajuntaments.

e) Només es computarà fins a un màxim del 55 % del cens universitari en la resta dels casos.

Els percentatges màxims sobre el cens universitari assenyalats anteriorment no seran aplicables per al cas d’associacions d’estudiants de les universitats i cooperatives de persones consumidores i usuàries que acrediten degudament el nombre de persones associades que utilitzen el transport universitari. En este cas, s’aplicarà el nombre diari d’alumnes efectivament transportats.

Quan es done la circumstància que concórreguen en la sol·licitud d’una mateixa ruta empreses de transport públic regular permanent d’ús general amb ajuntaments, associacions d’estudiants o cooperatives de persones consumidores i usuàries, només es computarà el cens universitari als ajuntaments, a les associacions d’estudiants universitaris o a les cooperatives de consumidors i usuaris, en concordança amb l’article 2 d’esta convocatòria.

La quantitat de la subvenció que corresponga a cada una de les rutes sol·licitades s’obtindrà com a resultat del repartiment proporcional de l’import del crèdit global màxim que s’establix en l’article tercer d’esta convocatòria entre totes les sol·licituds, en funció dels valors assignats als paràmetres de les parades que conformen cada ruta, segons es formula a continuació:

![](https://dogv.gva.es/publicaciones/imagesSF/2024/7/10/1200485/12_1720614627943_8765058655155724125_imagen.jpg)

**TÍTOL II**

**Requisits**

*Article sext. Requisits generals exigibles*

Per a la concessió d’estes subvencions s’hauran de complir els requisits següents:

1. La distància entre la població o les poblacions des de les quals es preste el servei de transport i el campus universitari destinació de cada ruta no serà inferior als 20 km ni superior als 90 km.

2. El temps de duració del trajecte no serà superior als 90 minuts.

3. El servei de transport s’haurà de prestar en la totalitat dels períodes lectius del curs acadèmic 2023-2024 i els horaris s’hauran d’ajustar als de la jornada lectiva.

4. El punt de destinació i el d’origen del retorn serà el mateix campus universitari de les universitats públiques valencianes, d’acord amb el que es preveu en l’article quart, punt primer, d’esta resolució de convocatòria.

5. La prestació del servei es farà a risc i perill de l’empresa que haja de dur a terme el transport, i sempre complint el que disposa la normativa reguladora de l’activitat del transport per carretera.

6. En el supòsit d’empreses de transport públic regular permanent d’ús general, caldrà que apliquen un descompte als estudiants universitaris, que en cap cas podrà ser inferior al 25 % sobre les tarifes oficials, vigents durant el curs acadèmic 2023-2024, aprovades per la direcció general competent en matèria de transport, de la conselleria corresponent. En tot cas, este descompte haurà de ser addicional al que s’aplique en altres títols multiviatge comercialitzats d’ús general, si és el cas.

7. Quan diferents entitats presenten una sol·licitud de subvenció per a una mateixa ruta, amb localitat d’origen i campus universitari de destinació iguals, només es podrà computar el cens universitari d’esta localitat a una única sol·licitud, amb l’orde de prelació que s’establix en l’article 2 d’esta convocatòria.

En cas de concurrència entre un mateix tipus d’entitat sol·licitant, s’assignarà el cens de la localitat a l’entitat sol·licitant que oferisca el servei de transport a un nombre més alt d’alumnes de la universitat.

**TÍTOL III**

**Regles de procediment**

*Article sèptim. Model de sol·licitud i documentació adjunta*

1. La tramitació i la presentació de la sol·licitud es farà únicament per mitjans electrònics en la plataforma de tramitació de la GVA. Per a tramitar-la, l’entitat sol·licitant pot utilitzar qualsevol dels certificats admesos per la seu electrònica de la Generalitat.

Així mateix, la tramitació electrònica es pot dur a terme mitjançant un representant autoritzat identificat en el Sistema de Gestió de la Representació de l’Agència de Tecnologia i Certificació Electrònica de la Comunitat Valenciana.

2. El punt d’accés a la tramitació electrònica és la seu electrònica de la Generalitat, accessible en l’adreça web[https://sede.gva.es](https://sede.gva.es/va/). L’accés directe a este tràmit concret estarà disponible en l’enllaç següent: [http://www.gva.es/va/inicio/procedimientos?id\_proc=274](/S:/COMUN/24.%20FIRMA%20I%20PUBLICACI%C3%93/2024/05-70-RESOLUCI%C3%93N%20CONVOCATORIA%20TRANSPORTE%20UNIVERSITARIO%2023-24_se%20retir%C3%B3%20del%20portafirmas_%20los%20anexos%20no%20est%C3%A1n%20traducidos%20con%20los%20criterios%20del%20valenciano%20correcto/NUEVA%20DOC/%3Chttps:/www.gva.es/va/inicio/procedimientos%3Fid_proc%20272%3E)

Les incidències de tramitació electrònica relacionades amb qüestions tecnicoinformàtiques s’atendran en esta adreça: [generalitat\_en\_gxn@gsw.ao](mailto:spslftyrfmt_vx_ytg@ede.dh).

Els dubtes relacionats amb el contingut d’esta convocatòria s’atendran, exclusivament, en esta adreça electrònica: [scslbjtojaipyu@lnj.xo](mailto:wmmlombgwflkno@cqr.qg)

Una vegada omplida la sol·licitud telemàtica, segons el model de l’annex I, l’entitat sol·licitant o la persona que la represente legalment la firmarà amb qualsevol dels sistemes de firma electrònica acceptats per la seu electrònica de la Generalitat, i l’enviarà mitjançant el procediment telemàtic establit. Així, es considerarà presentada amb caràcter general i se n’obtindrà el resguard, que s’haurà de conservar per a acreditar, si cal, que la sol·licitud s’ha presentat en el termini i la forma establits.

No es tindran en compte les sol·licituds omplides per via telemàtica que no completen el procés de presentació establit.

3. Els annexos normalitzats per a la tramitació d’esta subvenció que es relacionen en esta resolució de convocatòria, tant per a adjuntar a la sol·licitud com per a la justificació posterior, en cas de resultar entitat beneficiària, hauran d’estar firmats amb certificat digital, i estaran disponibles perquè l’òmpliguen en la seu electrònica de la Generalitat, [https://sede.gva.es/va/inici,](https://sede.gva.es/va/inici, ) així com en la pàgina web de la conselleria competent en matèria d’universitats: <http://ceice.gva.es/va/web/universidad/ayudas-al-transporte-universitario>

4. La presentació de la sol·licitud de subvenció per part de les entitats interessades comportarà la declaració responsable de no incórrer en les prohibicions per a obtindre’n la condició de beneficiària, establides en l’art. 13 de la Llei 38/2003, de 17 de novembre, general de subvencions, que no és deutora de la Generalitat per reintegrament de subvencions, que complix amb els requisits exigits en la normativa reguladora, que disposa de la documentació que així ho acredita i que es compromet a mantindre’n el compliment fins a la finalització del procediment, tal com figura en l’apartat de declaracions responsables de la sol·licitud.

Així mateix, la presentació de la sol·licitud de subvenció per part de les entitats interessades comportarà que s’autoritze la Conselleria d’Educació, Universitats i Ocupació a obtindre les dades d’identificació personal mitjançant el sistema de verificació de dades d’identitat, així com a verificar, prèviament a la concessió i al pagament, que es troben al corrent de les seues obligacions tributàries i amb la Seguretat Social, tot això d’acord amb l’article 34.5 de la Llei 38/2003, de 17 de novembre, general de subvencions.

No obstant això, les autoritzacions del paràgraf anterior les podran denegar expressament les entitats sol·licitants, en la mateixa sol·licitud de subvenció i, en este cas, hauran de facilitar la localització dels documents que permeten identificar el personal, així com els certificats corresponents que acrediten que estan al corrent de les obligacions amb l’Agència Estatal d’Administració Tributària, amb l’Agència Tributària Valenciana i amb la Tresoreria General de la Seguretat Social.

Les dades de caràcter personal que conté esta sol·licitud es podran incloure en un fitxer per al tractament per la direcció general competent en matèria d’universitats, com a titular responsable del fitxer, en l’ús de les funcions pròpies que té atribuïdes i en l’àmbit de les seues competències. Així mateix, s’informa de la possibilitat d’exercir els drets d’accés, rectificació, cancel·lació i oposició; tot això, d’acord amb el que s’establix en els articles 15 et seq. del Reglament (UE) 2016/679, del Parlament Europeu i del Consell, de 27 d’abril de 2016 (DOUE de 04.05.2016), i la Llei orgànica 3/2018, de 5 de desembre, de protecció de dades personals i garantia dels drets digitals. Es pot consultar informació addicional i detallada sobre la protecció de dades en: <https://innova.gva.es/va/proteccio-de-dades>.

5. Caldrà adjuntar a la sol·licitud telemàtica els documents següents:

5.1. NIF (número d’identificació fiscal) i estatuts o documentació acreditativa de la constitució de l’entitat sol·licitant, si no consta en poder d’esta direcció general o si han sigut modificats.

5.2. Memòria tipus, per a cada ruta sol·licitada, en la qual cal desplegar els apartats previstos en l’annex II d’esta convocatòria.

5.3. Descripció detallada de cada ruta sol·licitada, ajustada al model que figura com a annex III d’esta convocatòria.

5.4. Descripció d’eixides i retorns de cada ruta sol·licitada, ajustada al model que figura com a annex IV d’esta convocatòria, amb indicació de l’hora de totes les eixides diàries des de les poblacions que conformen la ruta cap al campus universitari de destinació, així com l’hora de tots els retorns diaris des del campus universitari cap a les poblacions de la ruta. Així mateix, en cada eixida i retorn, s’indicarà el nombre total d’alumnes que utilitzen el servei de transport universitari.

5.5. Domiciliació bancària, que està disponible mitjançant el tràmit automatitzat en la seu electrònica de la Generalitat, en el web [https://sede.gva.es/va/inicio/procedimientos?id\_proc=22633,](https://sede.gva.es/va/inicio/procedimientos?id_proc=22273, ) en compliment de la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d’acord amb el que disposa l’Orde 2/2022, de la Conselleria d’Hisenda i Model Econòmic, que regula les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9372, 30.06.2022).

No obstant això, no serà necessari presentar les dades bancàries si s’han presentat en una altra convocatòria, però s’haurà d’indicar en quina, així com indicar el número d’IBAN en l’apartat corresponent de la sol·licitud. Així mateix, caldrà tindre en compte que, per a poder fer una modificació de les dades bancàries, primer serà necessari fer la baixa de les existents i, posteriorment, tramitar una alta amb les noves dades.

6. Si l’entitat sol·licitant és un ajuntament, una associació d’estudiants universitaris o una cooperativa de consumidors i usuaris que tinga com a objecte el transport de l’alumnat universitari, es presentaran, a més del que s’indica des de l’apartat 5.1 fins al 5.5 anteriors, els documents següents:

6.1. Declaració jurada de no haver sol·licitat o obtingut cap altra subvenció per a la mateixa finalitat, o bé, si és el cas, de les que haja sol·licitat o obtingut, amb indicació de l’entitat concedent i de la quantia (esta declaració està inclosa en l’annex I: model de sol·licitud).

6.2. Declaracions responsables subscrites per la persona que represente legalment l’empresa que presta el servei de transport, a les quals es fa referència en els apartats 8.1 i 8.2.

6.3. D’acord amb la Llei 16/1987, de 30 de juliol, d’ordenació de transports terrestres, modificada per la Llei 9/2013, de 4 de juliol, i amb el Reial decret 1211/1990, de 28 de setembre, pel qual s’aprova el Reglament d’ordenació dels transports terrestres, modificat pel Reial decret 1225/2006, de 27 d’octubre, hi haurà de presentar la documentació següent:

a) Contracte amb una empresa que siga titular d'una autorització VDE de transport públic amb autobús que es trobe inscrita en el Registre d'Empreses i Activitats de Transport.

b) A més, un dels documents administratius següents, a favor de l’empresa que preste el transport universitari:

–  Títol o contracte concessional que l’habilite per a fer transport regular d’ús general, expedit per la conselleria competent en matèria de transport, en el qual els trànsits autoritzats cobrisquen la totalitat del recorregut.

–  Autorització administrativa especial que l’habilite per a fer transport públic regular per carretera d’ús especial, expedida pels serveis territorials de la direcció general amb competències en matèria de transport de la conselleria corresponent, en la qual es detalle que cobrirà la totalitat del recorregut. En el supòsit de no tindre-la en el moment de sol·licitar la subvenció, s’hi haurà d’adjuntar el document que acredite haver-la sol·licitada i, en tot cas, caldrà presentar-la amb anterioritat a la data en què es resolga la concessió de la subvenció.

6.4. En el supòsit que es contracte amb una empresa que preste el transport universitari a l’empara d’un títol o contracte concessional que l’habilite per a fer transport regular d’ús general, es presentarà una declaració responsable firmada per la persona que represente legalment l’empresa, en la qual declare que no és beneficiària ni ha percebut cap indemnització per reducció d’ingressos per l’aplicació de la gratuïtat temporal per a jóvens menors de 31 anys a l’empara del Decret llei 8/2023, de 28 de juliol, i el Decret llei 14/2023, de 19 de desembre, del Consell, esmentats en el preàmbul d’esta resolució.

7. Si l’entitat sol·licitant és una associació d’estudiants universitaris o una cooperativa de consumidors i usuaris l’objecte la qual és el transport universitari, haurà de presentar, segons preveu l’article 16.2 de la Llei 14/2008, de 18 de novembre, de la Generalitat, d’associacions de la Comunitat Valenciana, un certificat del secretari de l’associació o la cooperativa en què faça constar el nombre actualitzat d’associats i associades que utilitzen cada dia el servei de transport universitari de manera efectiva.

8. Si l’entitat sol·licitant és una empresa de transport públic regular permanent d’ús general, presentarà, a més del que s’indica en els apartats 5.1 a 5.5 anteriors, la documentació següent:

8.1. Declaració responsable de totes les ajudes que ha obtingut l’empresa per als mateixos costos presentats per a esta subvenció, en la qual s’especifique l’organisme, la convocatòria, l’import concedit i la data de concessió.

8.2. Declaració responsable en la qual s’incloguen totes les ajudes *de minimis*  obtingudes com a única empresa en els anys 2024, 2023, 2022 i 2021, i es detalle l’organisme, la convocatòria, l’import concedit i la data de concessió, per a qualsevol projecte i independentment dels costos subvencionats. El moment en què s’ha de considerar concedida una ajuda *de minimis*  és quan es conferisca a l’empresa el dret legal a rebre l’ajuda, amb independència de la data de pagament de l’ajuda *de minimis*  a l’empresa. Estes declaracions s’ompliran amb l'annex VI.

8.3. Declaració responsable, firmada per la persona que represente legalment l’empresa, acreditativa que l’empresa no està en crisi, en el sentit de les directrius comunitàries sobre ajudes estatals de salvament i de reestructuració d’empreses no financeres en crisi (DOUE C 249, de 31.07.2014). Declaració responsable sobre el compliment de la normativa d'integració laboral de persones amb discapacitat i declaració responsable sobre el compliment de la normativa sobre plans d'igualtat entre dones i homes. Estes declaracions responsables s’ompliran amb l’annex V.

8.4. La concessió administrativa per a la prestació del servei en la qual s’incloguen totes les localitats de les rutes sol·licitades i els campus universitaris de destinació.

8.5. Si la concessió administrativa no inclou els campus universitaris de destinació de cada ruta sol·licitada, s’hi haurà de presentar una autorització de la direcció general competent en matèria de transport de canvi d’itinerari d’accés a estos campus universitaris de destinació.

8.6. El quadro de tarifes vigents, per al curs acadèmic 2023-2024, per a les rutes sol·licitades aprovat per la direcció general competent en matèria de transport, inclosos els abonaments que s’oferisquen amb caràcter general.

8.7. El quadro de tarifes aplicables al col·lectiu d’estudiants universitaris.

8.8. Declaració responsable, firmada per la persona que represente legalment l’empresa, en la qual declare que no és beneficiària ni ha percebut les indemnitzacions per reducció d’ingressos per l’aplicació de la gratuïtat temporal per a jóvens menors de 31 anys a l’empara del Decret llei 8/2023, de 28 de juliol, i el Decret llei 14/2023, de 19 de desembre, del Consell.

*Article octau. Termini i lloc de presentació de les sol·licituds*

El termini de presentació de sol·licituds telemàtiques serà d’un mes a comptar de l’endemà de la publicació d’esta resolució en el *Diari Oficial de la Generalitat Valenciana*.

D’acord amb l’article anterior, l’accés directe a este tràmit concret estarà disponible en l’enllaç següent: [http://www.gva.es/va/inicio/procedimientos?id\_proc=274](/S:/COMUN/24.%20FIRMA%20I%20PUBLICACI%C3%93/2024/05-70-RESOLUCI%C3%93N%20CONVOCATORIA%20TRANSPORTE%20UNIVERSITARIO%2023-24_se%20retir%C3%B3%20del%20portafirmas_%20los%20anexos%20no%20est%C3%A1n%20traducidos%20con%20los%20criterios%20del%20valenciano%20correcto/NUEVA%20DOC/%3Chttps:/www.gva.es/va/inicio/procedimientos%3Fid_proc%20365%3E)

En el supòsit que el sol·licitant presente més d’una sol·licitud per ruta, es considerarà vàlida l’última presentada.

*Article nové. Instrucció del procediment*

1. L’òrgan competent per a l’ordenació i la instrucció de l’expedient serà la Subdirecció General d’Universitats, que durà a terme, d’ofici, totes les actuacions que considere necessàries per a la determinació, el coneixement i la comprovació de les dades en virtut de les quals s’haja de dictar la resolució.

2. Si la documentació aportada està incompleta, es requerirà a l’entitat, amb una notificació telemàtica, que esmene la falta o aporte els documents preceptius en un termini de deu dies, amb indicació que si no ho fa, es considerarà que desistix de la sol·licitud, d’acord amb el que s’establix en els articles 43 i 68 de la Llei 39/2015, d’1 d’octubre, del procediment administratiu comú de les administracions públiques i amb els efectes previstos en l’article 21 de la llei esmentada, l’accés directe a este tràmit concret estarà disponible en l’enllaç següent: [http://www.gva.es/va/inicio/procedimientos?id\_proc=274](/S:/COMUN/24.%20FIRMA%20I%20PUBLICACI%C3%93/2024/05-70-RESOLUCI%C3%93N%20CONVOCATORIA%20TRANSPORTE%20UNIVERSITARIO%2023-24_se%20retir%C3%B3%20del%20portafirmas_%20los%20anexos%20no%20est%C3%A1n%20traducidos%20con%20los%20criterios%20del%20valenciano%20correcto/NUEVA%20DOC/%3Chttps:/www.gva.es/va/inicio/procedimientos%3Fid_proc%20786%3E)

3. Per a l’estudi, la comprovació de les sol·licituds telemàtiques presentades i la selecció de les entitats beneficiàries que reunisquen els requisits que s’establixen en esta convocatòria, es constituirà una comissió d’avaluació, que actuarà com a òrgan col·legiat, amb la composició que a continuació s’assenyala i que, en tot cas, s’ajustarà als principis de composició i presència equilibrada entre dones i hòmens, establits per la Llei orgànica 3/2007, de 22 de març, per a la igualtat efectiva de dones i hòmens:

a) Presidència: la persona titular de la subdirecció general competent en matèria d’universitats universitats o persona en qui delegue.

b) Vocal 1: un funcionari o funcionària adscrit/a a la direcció general competent en matèria d’universitats.

c) Vocal 2: un representant designat per la Federació Valenciana de Municipis i Províncies.

d) Vocal 3: un funcionari o funcionària designat/ada per la direcció general amb competències en matèria de transport.

e) Secretaria: la persona que exercisca la direcció del servei competent en matèria d’universitats.

4. El funcionament de la comissió d’avaluació s’ajustarà al que disposen les normes contingudes en l’article 15 i següents de la Llei 40/2015, d’1 d’octubre, de règim jurídic del sector públic (LRJSP).

*Article dècim. Proposta de concessió i denegació de les subvencions*

1. De les reunions que duga a terme la comissió d’avaluació s’estendrà una acta en què es farà constar les incidències sobre l’avaluació de les sol·licituds presentades. La comissió d’avaluació haurà d’emetre un informe en el qual es concrete el resultat definitiu de l’avaluació efectuada, i elevarà, a la persona titular de la direcció general competent en matèria d’universitats, a través de l’òrgan instructor, la llista de rutes sol·licitades proposades per a la concessió de les subvencions, així com la llista de rutes sol·licitades proposades per a la denegació.

2. L’òrgan instructor, a la vista de l’informe de la comissió d’avaluació, determinarà la distribució de les rutes beneficiàries de l’import del crèdit global màxim establit per a les subvencions en l’article tercer d’esta convocatòria, formularà la proposta de concessió, amb la indicació de la quantitat de la subvenció, de les entitats i les rutes beneficiàries, i de les entitats i les rutes denegades amb la indicació del motiu de la denegació, i emetrà un informe en el qual conste que, de la informació de què disposa, es desprén que les entitats beneficiàries complixen tots els requisits per a accedir a les subvencions objecte de la convocatòria.

*Article onzé. Termini de resolució i notificació*

L’òrgan instructor, d’acord amb l’informe de l’òrgan col·legiat, elevarà la proposta de resolució per a la concessió de les subvencions al transport universitari a la Comunitat Valenciana per al curs 2023-2024, a la direcció general competent en matèria d’universitats, que resoldrà motivadament esta convocatòria per delegació de la persona titular de la conselleria competent en matèria d’universitats.

Esta resolució, que posarà fi a la via administrativa, s’haurà de dictar i notificar en el termini màxim de sis mesos a comptar de la data de fi del termini de presentació de les sol·licituds.

La resolució es publicarà en el *Diari Oficial de la Generalitat Valenciana*, i també en la pàgina web de la conselleria competent en matèria d’universitats: <https://ceice.gva.es/va/web/universidad/ayudas-al-transporte-universitario>

La publicació substituirà la notificació individual i tindrà els mateixos efectes que esta, d’acord amb el que disposa l’article 45 de la Llei 39/2015, d’1 d’octubre, del procediment administratiu comú de les administracions públiques.

*Article dotzé. Obligacions dels beneficiaris de la subvenció*

Les entitats beneficiàries de la subvenció queden sotmeses al que disposa l’article 14 de la Llei 38/2003, de 17 de novembre, general de subvencions i, en conseqüència, tenen les obligacions següents:

1. Fer l’activitat que fonamenta la concessió de l’ajuda.

2. Justificar a l’òrgan concedent el compliment dels requisits i de les condicions, així com la realització de l’activitat i el compliment de la finalitat que determina la concessió de la subvenció.

3. Sotmetre’s a les actuacions de comprovació que efectue l’òrgan concedent, així com a qualssevol altres de comprovació i control financer que puguen dur a terme els òrgans de control competents, tant nacionals com comunitaris, i aportar tota la informació que se li requerisca en l’exercici d’actuacions anteriors.

4. Comunicar a la conselleria competent en matèria d’universitats l’obtenció d’altres subvencions concedides per a la mateixa finalitat, procedents de qualssevol administracions o ens públics; així com el compliment dels requisits que afecten les ajudes *de minimis*  regulades pel Reglament (UE) 2023/2831, de la Comissió. Esta informació s’ha de comunicar tan bon punt es conega i, en tot cas, prèviament a la justificació de l’aplicació donada als fons percebuts.

5. Acreditar, amb anterioritat a dictar-se la proposta de resolució de concessió, que es troba al corrent en el compliment de les obligacions tributàries i amb la Seguretat Social.

6. Disposar dels llibres comptables, els registres diligenciats i altres documents auditats degudament en els termes que exigix la legislació mercantil i sectorial aplicable a l’entitat beneficiària en cada cas, així com de tots els estats comptables i els registres específics que exigisquen les bases reguladores de les subvencions, amb la finalitat de garantir l’exercici adequat de les facultats de comprovació i control.

7. Conservar els documents justificatius de l’aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.

8. Adoptar les mesures de difusió que preveu l’apartat 4 de l’article 18 de la Llei 38/2003, de 17 de novembre, general de subvencions esmentada. A este efecte, les empreses que facen el servei de transport universitari hauran d’exposar clarament, en tots els autobusos de les línies subvencionades i en tots els centres de venda de bitllets o abonaments, la tarifa per als estudiants universitaris i fer-hi constar que el servei de transport universitari està subvencionat per la conselleria competent en matèria d’universitats.

9. Reintegrar els fons percebuts en els supòsits que preveu l’article 37 de la Llei 38/2003, de 17 de novembre, general de subvencions.

10. Les entitats beneficiàries hauran de complir les obligacions en matèria de transparència establides en la Llei 1/2022, de 13 d’abril, de transparència i bon govern de la Comunitat Valenciana. La difusió de la informació es farà preferentment a través dels llocs web corresponents de les entitats beneficiàries. En cas que no disposen de cap lloc web en què fer la publicitat esmentada, podran complir esta obligació per mitjà del portal que pose a la seua disposició la Generalitat.

11. En el cas que les entitats beneficiàries subcontracten l’activitat subvencionada, s’hauran d’atindre a les disposicions previstes en l’article 29 de la Llei 38/2003, de 17 de novembre, general de subvencions.

**TÍTOL IV**

**Justificació i pagaments de les subvencions**

*Article tretzé. Justificació i pagament*

Al pagament d’estes subvencions podrà aplicar-se el règim que establix l’apartat 3 de l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Amb anterioritat a la justificació, es podrà anticipar fins a un 30 % de l’import anual de la subvenció concedida, per al cas d’associacions d’estudiants universitaris, de cooperatives de consumidors i usuaris l’objecte dels quals siga el transport d’alumnat universitari i ajuntaments, si ho sol·licita prèviament qualsevol d’estes entitats que en resulte beneficiària després de la resolució de concessió. D’acord amb el que establix l’apartat 5 de l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, totes estes entitats queden exonerades de la constitució de garanties.

El termini per a presentar la documentació justificativa acaba el 15 de novembre de 2024 i, una vegada publicada la resolució de concessió de subvenció, s’haurà de presentar telemàticament a la direcció general competent en matèria d’universitats a través de l’accés a este tràmit concret, que estarà disponible en l’enllaç següent: [http://www.gva.es/va/inicio/procedimientos?id\_proc=274](/S:/COMUN/24.%20FIRMA%20I%20PUBLICACI%C3%93/2024/05-70-RESOLUCI%C3%93N%20CONVOCATORIA%20TRANSPORTE%20UNIVERSITARIO%2023-24_se%20retir%C3%B3%20del%20portafirmas_%20los%20anexos%20no%20est%C3%A1n%20traducidos%20con%20los%20criterios%20del%20valenciano%20correcto/NUEVA%20DOC/%3Chttps:/www.gva.es/va/inicio/procedimientos%3Fid_proc%20735%3E)

1. Documentació justificativa que han de presentar totes les entitats beneficiàries:

1.1. Una memòria explicativa subscrita per la persona que tinga la representació legal de l’entitat beneficiària de les activitats realitzades on es declare el grau de compliment de l’activitat subvencionada, així com que ha acomplit l’activitat que ha motivat la concessió de la subvenció, amb l’expressió detallada de les dades sobre el servei prestat (rutes, alumnes transportats, descomptes, punts d’anada i tornada, etc.) omplint l’annex VII. Quan les activitats hagen sigut finançades, a més d’amb esta subvenció, amb fons propis o altres subvencions o recursos, haurà d’acreditar-se l’import, la procedència i l’aplicació, inclosos tots els ingressos que es recapten de les persones usuàries del transport universitari, siga en forma de tarifes, quotes, abonaments o altres anàlegs.

1.2. Una declaració responsable de no incórrer en un procés de reintegrament de subvencions segons preveu l’apartat 5 de l’article 34 de la Llei 38/2003, de 17 de novembre, general de subvencions, ajustada al formulari que figura com a annex VIII d’esta convocatòria.

1.3. En el cas que l’entitat beneficiària haja presentat denegació expressa sobre consentiment perquè la conselleria competent en matèria d’universitats obtinga directament els corresponents certificats telemàtics, haurà de presentar els corresponents certificats que acrediten que es troba al corrent en el compliment de les obligacions tributàries i amb la Seguretat Social.

1.4. Una còpia de tota la publicitat que les empreses prestadores del servei de transport hagen elaborat per a donar a conéixer públicament que l’activitat que realitzen està subvencionada per la conselleria competent en matèria d’universitats, en compliment del que establix l’apartat 8 de l’article dotzé d’esta convocatòria.

2. Documentació justificativa que han de presentar els ajuntaments, les associacions d’estudiants universitaris o les cooperatives d’usuaris i consumidors l’objecte dels quals siga el transport universitari:

A més de la documentació establida en l’apartat 1 d’este article, hauran d’adjuntar les factures expedides per l’empresa contractista pel servei de transport universitari de la totalitat del curs acadèmic 2023-2024. No caldrà acreditar que les factures s’han pagat de manera efectiva abans d’acabar el termini de justificació.

3. Documentació justificativa que han de presentar els ajuntaments:

A més de la documentació establida en els apartats 1 i 2 del present article, els ajuntaments hauran d’acreditar que estan al corrent en el compliment de l’obligació de rendició dels comptes anuals a la Sindicatura de Comptes, segons establix l’apartat 4 de l’article 199 de la Llei 8/2010, de 23 de juny, de règim local de la Comunitat Valenciana.

4. Documentació justificativa que han d’adjuntar les empreses de transport públic regular permanent d’ús general:

A més de la documentació establida en l’apartat 1 del present article, caldrà adjuntar-hi un informe de la delegació de l’alumnat corresponent a la universitat de destinació en què es faça constar el compliment efectiu de l’activitat subvencionada. Presentaran també una memòria justificativa del cost incorregut per la realització de l’actuació subvencionada, amb el desglossament dels gastos concrets i els ingressos obtinguts, subscrita per la persona responsable de l’àrea econòmica de l’empresa, amb el vistiplau de la persona que la represente legalment.

L’entrega de l’import a favor de les entitats beneficiàries s’efectuarà després que l’òrgan instructor faça l’oportuna comprovació de la documentació justificativa presentada. No presentar la documentació indicada en el termini establit suposarà la pèrdua del dret a percebre la totalitat de la subvenció, amb l’audiència prèvia a l’interessat, seguint el procediment corresponent.

Així mateix, es podrà minorar l’import total de l’ajuda en la quantitat que no haja sigut justificada segons el que establix el present article, segons el cost real de l’activitat i de les altres subvencions que s’hagen concedit al beneficiari amb la mateixa finalitat.

*Article catorzé. Recursos*

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i 10, 14, 45 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es pot recórrer potestativament en reposició o bé s’hi pot plantejar directament un recurs contenciós administratiu en els terminis i als òrgans que s’indiquen a continuació:

a) El recurs de reposició haurà d’interposar-se a l’òrgan que va dictar la resolució en el termini d’un mes a comptar de l’endemà de la publicació de la convocatòria en el *Diari Oficial de la Generalitat Valenciana*.

b) El recurs contenciós administratiu s’haurà de plantejar a la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació de la convocatòria en el *Diari Oficial de la Generalitat Valenciana*.

*Article quinzé. Entrada en vigor*

Esta resolució entrarà en vigor l’endemà de publicar-se en el *Diari Oficial de la Generalitat Valenciana*.

  

València, 8 de juliol de 2024

José Antonio Rovira Jover

Conseller d'Educació, Universitats i Ocupació

Esta disposició conté annexos. Consulteu-ne la versió en PDF.